ডক্তৰ বেজবৰুৱা (চলচ্চিত্ৰ) - অসমীয়া ৱিকিপিডিয়া\n(ডক্তৰ বেজবৰুৱাৰ পৰা পুনঃনিৰ্দেশিত)\n'ডক্তৰ বেজবৰুৱা' ছবিৰ পোষ্টাৰ\nডক্তৰ বেজবৰুৱা (ইংৰাজীঃ Doctor Bezbaruah) ১৯৬৯ চনত মুক্তিপ্ৰাপ্ত এখন অসমীয়া চলচ্চিত্ৰ। ব্ৰজেন বৰুৱাৰ দ্বাৰা পৰিচালিত আৰু ৰংঘৰ চিনে প্ৰডাকছন্ছৰ বেনাৰত নিৰ্মিত এইখন প্ৰথম অসমীয়া থ্ৰিলাৰধৰ্মী চিনেমা আছিল। ব্যৱসায়িক ভাৱে ডক্তৰ বেজবৰুৱা আছিল অত্যন্ত সফল অসমীয়া কথাছবি। ডক্তৰ বেজবৰুৱাই অসমীয়া বাণিজ্যিক ধাৰাৰ ছবিৰ পাতনি মেলিছিল বুলি কোৱা হয়। পাছৰ সময়ত অসমীয়া তাৰকা অভিনেতা নিপন গোস্বামীয়ে এই ছবিত নায়কৰ চৰিত্ৰত অভিনয় কৰিছিল। আনহাতে অসমৰ এজন প্ৰসিদ্ধ কণ্ঠশিল্পী দ্বিপেন বৰুৱায়ো এই চলচ্চিত্ৰৰ জৰিয়তেই সংগীত জগতত প্ৰথম খোজ দিছিল। ১৯৭০ চনত 'ডক্তৰ বেজবৰুৱা'ই শ্ৰেষ্ঠ আঞ্চলিক ছবিৰ ৰাষ্ট্ৰীয় বঁটা লাভ কৰিছিল।\nএগৰাকী অধ্যৱসায়ী ডাক্তৰে বিলাতত পঢ়া শেষ কৰি ডিব্ৰুগড়ৰ ওচৰৰে এখন ঠাইত নিজাকৈ এটা গৱেষণাগাৰ খুলি দেশৰ সেৱাত লাগিবলৈ মন কৰে। তেখেতৰ বাল্যবন্ধু চাহ বগিচাৰ মালিক ললিত দুৱৰা সপৰিয়ালে ডক্তৰ বেজবৰুৱাৰ গৱেষণাগাৰলৈ ফুৰিবলৈ আহোঁতে পুত্ৰ মতি নিৰুদ্দেশ হয়। ড॰ বেজবৰুৱাই নিজকে সেই দোষৰ ভাগী কৰি মদৰ ৰাগীতে দিন নিয়াবলৈ আৰম্ভ কৰে। এদিনাখন ৰাতি কেইজনমানে ঠগ-বদমাছে আহি ডক্তৰক বন্দী কৰি গৱেষণাগাৰ আৰু হস্পিটেলখন দখল কৰে।\nবদমাছসকলৰ চৰ্দাৰ পৰমা হাজৰিকাৰ মুখ মণ্ডল ডা. বেজবৰুৱাৰ সতে মিলি যায় বাবে পৰম হাজৰিকাই ডা. বেজবৰুৱাৰ ছদ্মবেশ গ্ৰহণ কৰে, আৰু ডাক্তৰৰ পদবীত নিজকে বহুৱাই নিজৰ গৰ্হিত কামবোৰ কৰি থাকে। নিজ পুত্ৰক হেৰুৱাই ললিত দুৱৰা পত্নীয়ে মানসিক ভাৰসাম্য হেৰুৱাই পেলায় আৰু নকল ডাক্তৰক দেখুৱাবলৈ ডিব্ৰুগড়লৈ আহে। ডিব্ৰুগড়ৰপৰা উভতি আহোঁতে তেওঁলোকে গাড়ীৰ পিছফালে এটা সৰু ল'ৰা বহি অহা দেখিবলৈ পায়। ল'ৰাজনৰ হাতত প্ৰদীপ নামটো খোদাই কৰি লিখা আছিল। দুৱৰা পৰিয়ালে প্ৰদীপক তুলি লয়।\nপ্ৰদীপ ডাঙৰ হৈ ডিব্ৰুগড়লৈ যাওঁতে ঘটনাচক্ৰত পৰম হাজৰিকাৰ প্ৰকৃত সত্য জানিবলৈ পায়, আৰু বদমাছৰ দলটোক পৰাহুত কৰি প্ৰকৃত ডা. বেজবৰুৱাক উদ্ধাৰ কৰে। ডা. বেজবৰুৱাই নিজে আকাংক্ষাৰ পৰিণতি দেখি দুঃখিত হৈ পৰে। কিন্তু বেজবৰুৱা আৰু দুৱৰা পৰিয়ালে জানিবলৈ পায় যে প্ৰদীপেই তেওঁলোকৰ হেৰোৱা সন্তান মতি।\nডক্তৰ বেজবৰুৱাৰ সংগীত পৰিচালক আছিল ৰমেন বৰুৱা। চিনেমাখনত সন্নিবিষ্ট গীতসমূহঃহৈছিল।\n১ জিলিকি জিলিকা তৰা আকাশৰে দ্বিপেন বৰুৱা ব্ৰজেন বৰুৱা\n২ কি নাম দি মাতিম দ্বিপেন বৰুৱা আৰু নিৰ্মলা মিশ্ৰ নিৰ্মল প্ৰভা বৰদলৈ\n৩ মইনা কোন বিধাতাই সাজিলে দ্বিপেন বৰুৱা আৰু ৰেণু বৰুৱা ব্ৰজেন বৰুৱা\n৪ ফুল ফুল ফুল দ্বিপেন বৰুৱা আৰু নিৰ্মলা মিশ্ৰ এলি আহমেদ\nডক্তৰ বেজবৰুৱাই ১৯৬৯ চনৰ সপ্তদশ ৰাষ্ট্ৰীয় চলচ্চিত্ৰ বঁটাত অসমীয়া ভাষাৰ শ্ৰেষ্ঠ ছবিৰ সন্মান লাভ কৰিছিল।\n↑ "History of Assamese Cinema". itsmynortheast.com. http://itsmynortheast.com/2012/06/history-of-assamese-cinema/। আহৰণ কৰা হৈছেঃ March 30, 2013.\n↑ 2.0 2.1 পবিত্ৰ কুমাৰ ডেকা (জুন ২০০৬). "অসমীয়া চলচ্চিত্ৰ আৰু বৰুৱা পৰিয়াল". অসমীয়া সা ৰে গা মাঃ ২৭- ২৯.\n↑ নয়ন প্ৰসাদ (জুন ২০০৬). "লতাশিলৰ বিস্ময়". অসমীয়া সা ৰে গা মাঃ ১৯- ২০.\n↑ 4.0 4.1 4.2 4.3 "সপ্তদশ্ ৰাষ্ট্ৰীয় চলচ্চিত্ৰ বঁটা". চলচ্চিত্ৰ সঞ্চালকালয়, ভাৰত চৰকাৰ. http://dff.nic.in/Archive.aspx?ID=6। আহৰণ কৰা হৈছেঃ 16 October 2020.\nইউটিউৱত ডক্তৰ বেজবৰুৱা\n"https://as.wikipedia.org/w/index.php?title=ডক্তৰ_বেজবৰুৱা_(চলচ্চিত্ৰ)&oldid=250154"ৰ পৰা অনা হৈছে\nএই পৃষ্ঠাখন ২১ অক্টোবৰ, ২০২০ তাৰিখে ২৩ঃ১৮ বজাত অন্তিম সংশোধন কৰা হৈছিল।
